題平遠軒
作者：林希逸
朝代：宋

paragraphs: 伊昔營此窗，眼前頗有趣。
往來多勝流，必和壁間句。
人事一凄凉，窗亦不如故。
舊詩無一存，誰復闖其戶。
新來改作之，好景欣再遇。
清溪漾淺流，長松列古路。
高下見青山，濃淡雲來去。
西齋平遠名，移以扁其處。
我闥納八荒，令人心領悟。
星垂平野詩，雲征遠遊賦。
倚欄拍手歌，百盞吸瓊露。